མདོ་ཁམས་ས་ཡི་ཐིག་ལེ་དངུལ་ཟླ་ཟལ་མོའི་སྒང་རྒྱུད་ཤོད་ཆེན་བཅོ་བརྒྱད་ཀྱི་ཡ་གྱལ་རྟ་ཤོད་གཞུང་ན་རྟ་ཤོད་ཟལ་མོ་རི་རྒྱུད་དེ་ཁ་བྱང་ཤར་ལ་ཕྱོགས་ཏེ་འགྱིངས་ངེར་གནས་ཡོད།དེ་ཡི་མདུན་ན་སྤང་རི་རྣམ་ཐོས་སྲས་འགྱིངས་པ་ལྟ་བུའི་ངོགས་ལ་རི་དགོན་བཀྲ་ཤིས་ཆོས་གླིང་བསྡུས་མིང་ལ་རི་པ་དགོན་ཞེས་དགོན་པ་ཞིག་ཀྱང་ཆགས་ཡོད།དེ་རུ་སྔར་ནས་ད་བར་མི་ཕམ་རིན་པོ་ཆེའི་གླིང་བྲོ་བདེ་ཆེན་རོལ་མོ་དེ་ཉིད་དབྱངས་དང་སྟངས་སྟབས་ཆ་ཚང་མི་ཕམ་ཞལ་རྒྱུན་མ་འཁྲུལ་བར་རྒྱུན་ཆགས་སུ་ཡོད།དེ་ཡང་གེ་སར་གྱི་སྒྲུང་མང་པོའི་ནང་དུ་རྟ་ཤོད་ཟལ་མོའི་རི་རྒྱུད་ལ།།རྟ་སྒབ་མའི་སྒབ་མ་ཁྲིད་འདྲ་ཡོད།།ཅེས་པ་གྲགས་ཆེན་རི་བོ་ཞིག་དང་པདྨ་བཀའ་ཐང་ནང་དུ་ཡང་ཟལ་མོའི་རི་ལ་ཟླ་བ་གཅིག་ཅེས་པ་སོགས་གུ་རུའི་སྒྲུབ་པ་མཛད་པའི་གནས་མཆོག་ཁྱད་པར་ཅན་དང་ཀོང་སྤྲུལ་རིན་པོ་ཆེའི་ཤེལ་གོང་ཕྲེང་ནང་དུ་ཡང་ཟལ་མོའི་རི་རྒྱུད་ལ་རྡོ་སྨན་རིགས་སྣ་ཚོགས་པ་ཞིག་ཡོད་པར་གསུངས་པ་སོགས་ཐོན་ཁུངས་ཀྱིས་ཕྱུག་པའི་གནས་མཆོག་དང་ཤང་གི་ཟམ་བུ་ལུང་དང་ཆ་འདྲ་བའི་གནས་རི་རྩ་ཆེན་ཞིག་ཡིན་པར་གསུངས་ཡོད།རྟ་ཤོད་གཞུང་ཞེས་མིང་ཇི་ལྟར་ཐོགས་ཞེ་ན་རྟ་ཤོད་གཞུང་གི་ཆུ་བོ་རྟ་ཆུ་ཞེས་པ་དེའི་ཆུ་མགོ་རུ་ན་ཁ་འམ་ནེའུ་གསིང་རྟ་ཡི་དབྱིབས་ལྟ་བུ་ཞིག་ཡོད་པའི་རྒྱུ་མཚན་གྱིས་རྗེས་གྲུབ་ཀྱི་མིང་སྟེ།ཆུ་བོ་ལ་རྟ་ཆུ་དང་ཡུལ་ལ་རྟ་ཤོད་ཅེས་འབོད་དོ།།